Tientalle leerders van Christenskool ontvoerLeerders wat ontvoer is, word gedwing om hulself en hul ouers te identifiseer. Hulle word dan gewaarsku hulle sal nie sonder ’n stryd vrygelaat word nie. Foto: Skermskoot uit die ontvoerders se video Separatiste in Kameroen het tientalle kosgangers van ŉ Christenskool ontvoer in ŉ aanval wat sterk herinner aan die ontvoering in 2014 in Nigerië van skoolmeisies deur Boko Haram. Aanvallers het Sondagaand toegeslaan op die Presbiteriaanse hoërskool Nkwen in Bamenda, die hoofstad van die Engelssprekende noordweste van die land, en meer as 80 mense ontvoer. Onder hulle is die hoof, ŉ onderwyser en ŉ bestuurder, asook 79 leerders, berig die Britse dagblad The Guardian. ŉ Onderwyser wat naby die skool woon, het gesê hy het geluide van ŉ aanval op die skool gehoor, maar dit nie buite gewaag nie omdat hy vir sy veiligheid gevrees het. ŉ Video van die ontvoerder van die kinders is in die sosiale media vrygestel deur ŉ groep wat die Amba Boys heet, ŉ verwysing na die staat Ambazonia wat gewapende separatiste in Kameroen se noord- en suidweste probeer oprig, berig Al Jazeera. In die video kan gesien word hoe die ontvoerders talle kinders dwing om hul naam te sê en dié van hul ouers. Die kinders sê dat hulle deur die Amba Boys ontvoer is, maar nie weet waar hulle aangehou word nie. “Ons sal julle eers ná ŉ stryd vrylaat,” sê die mans wat hulle glo ontvoer het. “Van nou af gaan julle hier skool.” Die meeste skole in die Engelssprekende deel van Kameroen is reeds sedert Desember 2016 gesluit toe ŉ opstand begin het. Die owerheid het toegeslaan op vreedsame betogers teen die gebruik van Frans in klaskamers en in die howe, wat die krisis laat verskerp het. Rebellegroepe voer nou ŉ stryd teen die weermag terwyl tienduisende mense ontwortel is en veel meer in vrees leef. Volgens The Guardian gaan skole wat wel nog aan die gang is onder dreigemente gebuk sodat talle Christenskole ontheemde leerders van ander skole inneem, soos die geval by Nkwen is.